Likumprojekts

**Grozījumi Prokuratūras likumā**

Izdarīt Prokuratūras likumā (Latvijas Republikas Saeimas un Ministru Kabineta Ziņotājs, 1994, 12. nr.; 1996, 5., 13. nr.; 1998, 9., 23. nr.; 2000, 14. nr.; 2002, 22. nr.; 2003, 15. nr.; 2005, 14. nr.; 2007, 10. nr.; 2008, 16. nr.; 2009, 3., 13. nr.; Latvijas Vēstnesis, 2009, 194. nr.; 2010, 205. nr.; 2011, 112., 117. nr.; 2012, 195. nr.; 2013, 183. nr.; 2015, 56. nr.; 2016, 123. nr.; 2018, 220. nr.) šādus grozījumus:

1. Papildināt 23. pantu ar piekto daļu šādā redakcijā:

 **“**(5) Ģenerālprokurors reizi gadā iesniedz Saeimai ziņojumu par prokuratūras darbību.”

2. Izteikt 36. pantu šādā redakcijā:

“**36. pants. Ģenerālprokurora amata kandidāts**

Par ģenerālprokuroru var iecelt 40 gadus sasniegušu personu, kura atbilst šā likuma 33.panta pirmās daļas 1., 2., 4. un 5.punkta prasībām un kura ne mazāk kā piecus gadus strādājusi Satversmes tiesas tiesneša, Augstākās tiesas tiesneša, starptautiskas tiesas tiesneša vai pārnacionālas tiesas tiesneša amatā, ne mazāk kā 10 gadus strādājusi apgabaltiesas tiesas tiesneša, virsprokurora, tiesas apgabala prokuratūras vai Ģenerālprokuratūras prokurora amatā, vai kurai ir 15 gadu kopējais darba stāžs augstskolas tieslietu specialitātes akadēmiskā personāla, tiesneša, zvērināta advokāta, prokurora, vai līdz 1994.gada 30.jūnijam prokurora vietnieka, prokurora palīga vai prokuratūras izmeklētāja amatā.”

3. Izteikt 38. pantu šādā redakcijā:

“**38. pants. Prokuroru iecelšanas kārtība un pilnvaru termiņš**

(1) Ģenerālprokuroru pēc Tieslietu padomes priekšlikuma amatā ieceļ Saeima uz pieciem gadiem. Viena un tā pati persona var būt par ģenerālprokuroru ne vairāk kā divus termiņus pēc kārtas.

(2) Ģenerālprokurora amata kandidātu atlase notiek atklātā konkursā. Savu kandidatūru ģenerālprokurora amatam var pieteikt persona, kas atbilst šā likuma 36. pantā minētajiem kritērijiem. Konkursa nolikumu apstiprina Tieslietu padome.

(3) Tieslietu padome izveido komisiju, lai izvērtētu kandidātu piemērotību ģenerālprokurora amatam. Komisijas sastāvā iekļauj vienu Tieslietu padomes deleģētu tās locekli no tiesnešu vidus, Valsts prezidenta pilnvarotu pārstāvi, Satversmes tiesas pilnvarotu pārstāvi, tieslietu ministra pilnvarotu pārstāvi, kā arī prokuroru deleģētu pārstāvi. Komisijas locekļi no sava vidus ievēlē komisijas priekšsēdētāju.

(4) Komisija kandidātus, kas atbilst šajā likumā noteiktajām prasībām, novērtē pēc vienotiem kritērijiem un virza tos izskatīšanai Tieslietu padomē, kas no to vidus izvēlas vienu piemērotāko.

(5) Ģenerālprokurora amata kandidātu vērtēšanas kārtību, kritērijus kandidātu vērtēšanai, kā arī komisijas darbības kārtību nosaka Tieslietu padome.

(6) Tieslietu padome priekšlikumu par ģenerālprokurora iecelšanu amatā iesniedz Saeimai ne vēlāk kā vienu mēnesi pirms ģenerālprokurora pilnvaru termiņa beigām. Ja Saeima Tieslietu padomes priekšlikumu noraida, jaunu priekšlikumu par ģenerālprokurora iecelšanu amatā Saeimai iesniedz ne vēlāk kā divus mēnešus pēc iepriekšējā priekšlikuma noraidīšanas dienas.

 (7) Virsprokuroru un virsprokurora vietnieku amatā ieceļ ģenerālprokurors uz pieciem gadiem, ievērojot atestācijas komisijas atzinumu. Viena un tā pati persona var būt par virsprokuroru ne vairāk kā divus termiņus pēc kārtas.

(8) Pārējos prokurorus amatā ieceļ ģenerālprokurors bez pilnvaru termiņa ierobežojuma. Pirms prokurora iecelšanas vai paaugstināšanas amatā atestācijas komisija dod atzinumu par viņa atbilstību amatam.

(9) Par ģenerālprokurora, virsprokuroru un virsprokurora vietnieku iecelšanu amatā paziņo oficiālajā izdevumā "Latvijas Vēstnesis" un ievieto informāciju prokuratūras mājaslapā.”

4. 41.2 pantā:

aizstāt pirmās daļas 5. punktā vārdus “Augstākajai tiesai” ar vārdiem “Tieslietu padomei”

izslēgt otrajā daļā vārdus “un to ir apstiprinājusi (konstatējusi) Augstākās tiesas priekšsēdētāja noteikta kompetenta medicīniskā komisija.”

izteikt ceturto daļu šādā redakcijā:

“(4) Visos šajā pantā paredzētajos ģenerālprokurora pilnvaru izbeigšanās gadījumos Tieslietu padome nosaka, kurš no Ģenerālprokuratūras departamentu virsprokuroriem līdz jauna ģenerālprokurora iecelšanai pilda ģenerālprokurora pienākumus.”

5. 41.3 pantā:

izteikt otro daļu šādā redakcijā:

 “(2) Pārbaudi ierosina Augstākās tiesas priekšsēdētājs pēc savas iniciatīvas, pēc vienas trešdaļas Saeimas deputātu vai Tieslietu padomes pieprasījuma.”

izteikt trešās daļas otro punktu šādā redakcijā:

“2) ja pārbaude ierosināta pēc Saeimas deputātu pieprasījuma - ierosinājumu iesniegušo deputātu vārds, uzvārds un ierosinājuma parakstīšanas datums.”

Likums stājas spēkā 2020. gada 1. martā.

Ministru prezidenta biedrs,

tieslietu ministrs

J. Bordāns